Štokholm

Štokholm (slovenský normovaný názov; ) je hlavné a najväčšie mesto Švédska. Je to kultúrne, ekonomické, masmediálne a politické centrum krajiny. Je sídlom švédskej vlády, parlamentu a kráľovskej rodiny. Toto historické mesto leží na vyše dvadsiatich ostrovoch, spojených desiatkami mostov. Mesto leží pri ústí jazera Malären do Baltského mora a vďaka svojej polohe je nazývané tiež Benátkami severu. Žije tu 975 551 obyvateľov (31. 12. 2020), v mestskej oblasti 1 252 020 a v metropolitnej oblasti 2-milióny ľudí.

Centrom mesta je Gamla Stan (staré mesto) s množstvom historických stavieb ako sú kráľovský palác (slúži len na reprezentačné účely) či Storkyrkan (Veľký kostol – miesto korunovácie švédskych kráľov). Na predmestí sa nachádza palác Drottningholm, ktorý je na zozname Svetového dedičstva UNESCO. Drottningholm je celoročným sídlom švédskej kráľovskej rodiny. 

Turisticky zaujímavé sú úzke uličky na ostrove Södermalm, ostrovy Skeppsholmen, Kastellholmen a tiež známy zelený ostrov Djurgården, kde sa nachádza Skanzen, najstaršie múzeum na svete pod holým nebom, ktoré dalo názov typu múzeí.

Štokholm je tiež univerzitným mestom, mestom s množstvom múzeí a sídlom Švédskej Akadémie, ktorá každoročne od roku 1900 udeľuje významným osobnostiam sveta Nobelove ceny.

Dejiny 

Prvými obyvateľmi okolia Štokholmu boli kmene Švédov a Gótov. O rozšírenie obchodných kontaktov s ostatnými krajinami sa  vďaka svojim námorným zručnostiam postarali švédski Vikingovia. V roku 760 založili Vikingovia v blízkosti dnešného Štokholmu obchodné centrum. 11. – 13. storočie komplikovalo množstvo vojen. 

Prvá zmienka o Štokholme, konkrétne o pevnosti Štokholm, ktorú dal vybudovať švédsky panovník Birger Jarl a slúžila na obranu proti baltským pirátom, pochádza z roku 1252. V roku 1270 bol v starom meste vybudovaný františkánsky kláštor Riddarholm. Pokoj prinieslo 14. storočie, kedy došlo k spojeniu troch štátov Švédska, Nórska a Dánska do takzvanej kalmarskej únie. V roku 1306 bol vysvätený najstarší kostol venovaný sv. Nicholasovi, dnes je súčasťou štokholmskej katedrály. 

V roku 1471 vypukla vojna Brunkebergov, kedy švédski povstalci pod vedením Stena Stureho porazili dánskeho kráľa Kristiána I.. Na sklonku 15. storočia sa tak Švédsko osamostatnilo a zmohutnelo. V roku 1520 dal dánsky kráľ Kristián II. popraviť 80 švédskych šľachticov (štokholmský krvavý kúpeľ). V rokoch 1520 – 1523 sa udiala vojna za oslobodenie spod vlády Dánov. Štokholm tak ostal jedinou baštou dánskej moci. 24. júna 1524 vstúpil do mesta Gustav I. Vasa, po víťazstve nad Dánmi. Ďalšie veľké vojny boli tridsaťročná vojna a vojna s Ruskom a Pruskom.

Pamiatky

Gamla Stan 
Gamla Stan (Staré mesto) je najznámejšia časť Štokholmu. Na tomto ostrove vznikal Štokholm. Stredoveké uličky pripomínajúce stredovek a budovy vytvárajú atmosféru stredoveku, ako keby sa zastavil čas. V noci to tu vyzerá ako v rozprávke.

Skansen 
Skansen bolo prvé múzeum pod holým nebom a stále je najkrajšie. Domy, farmy a chalupy pripomínajú park ako je na ostrove Djurgården. Nachádza sa tam aj zoologická záhrada so severskými zvieratami.

Súostrovie 
Najväčšia pamiatka v Štokholme. Sú v nej tisíce a tisíce malých a stredných, zelených, kamenistých a piesčitých ostrovov. Tiahne sa von z mesta, takmer do Fínska. Obhliadnuť si ich môžete na lodi.

Stadshus 
Stadshus (radnica) je jedna z pamiatok Štokholmu, na východnom cípe ostrova Kungsholmen. Zvonica, ktorá sa nachádza v radnici sa stala jednou z mestských znakov. Zvonica a záhrada na radnici ponúka krásny výhľad na iné časti hlavného mesta.

Sergels Torg 
Táto pamiatka je srdcom moderného mesta. Oblasť symbolizuje švédsky sociálny štát. Táto časť mesta obsahuje moderné budovy. Pod Sergels Torg sa nachádza nákupné centrum.

Múzeum Vasa 
Múzeum Vasa bolo postavené kvôli vojnovej lodi, ktorá sa potopila na svojej prvej plavbe v roku 1628. Je jedno zo 100 múzeí v tomto meste. Loď bola z morského dna vyzdvihnutá v roku 1961 a neskôr bolo pre ňu postavené múzeum.

Kungliga Slottet 
Nachádza na severovýchodnom konci Gamla Stanu, to je palác, ktorý bol dokončený v roku 1754. Nemá menej ako 608 izieb. Nádherný interiér so všetkým luxusom pre kráľa, ale v skutočnosti tento palác slúži na úradné rokovania.

Kungsträdgården 
Kedysi to bola kráľovská záhrada, dnes je verejne prístupná, skvelé miesto na posadenie a relaxáciu. Na tomto mieste je veľa koncertov a tiež je to jedno z najpopulárnejších miest v lete.

Södermalm 
Je jedna z prehliadnutých pamiatok Štokholmu. Je to ostrov. Spája Slussen s Gamla Stanom. Okolie je z veľkej časti staré, pokojné a malebné. Ale  nachádzajú sa tu aj módne butiky, či rušné reštaurácie.

Katedrála svätého Erika 
Je to rímskokatolícka katedrála, s dvoma vežami, ktorá je postavená neorománskom architektonickom štýle.

Partnerské mestá

Galéria

Iné projekty

Externé odkazy 
Stockholm cestopis 

 
Hlavné mestá v Európe
Mestá vo Švédsku
Prístavné mestá vo Švédsku
Prístavné mestá Baltského mora
Európske hlavné mestá kultúry
Hanza